D. Lipšic, poslanec: (2008-10-23):
Predstavme si takúto situáciu. Máme mladého otca rodiny, má štyridsať rokov, je v II. pilieri. O desať rokov tragicky zahynie. Jeho rodina má hypotéku, majú dom. Ak je v II. pilieri, jeho rodina dostane peniaze, môžu splácať hypotéku. Ak v II. pilieri nebude, nedostane nič. Jeho rodina príde o dom, lebo nebude mať peniaze na hypotéku. Jeho rodina bude na ulici, ale bude v I. pilieri. Je to pravda. A vy všetkých tých, ktorých vytláčate z II. piliera, ohrozujete. Ohrozujete ich existenčne aj preto, že I. pilier, milé kolegyne, vážení kolegovia, je pyramídová hra. Je klasická pyramídová hra, kde tí, čo sú v tej pyramíde dole, na tej základni, platia tým, čo sú v tej pyramíde hore. A veľmi dobre vieme, že akonáhle sa začne zužovať základňa pyramídy, tak pyramídová hra skolabuje. A nie je žiadne tajomstvo, že základňa tej pyramídy sa začína zužovať kvôli demografii, preto tá pyramída o niekoľko rokov skolabuje a vy to viete. Vy chcete dnes povedať tým, čo si sporia na dôchodky, takúto vec. Nesporte si na dôchodky, lebo tam je možné, že bude raz väčší výnos, raz menší výnos, dajte peniaze nám, politikom. My ich síce hneď minieme, ale ubezpečujeme vás, že o tridsať rokov vám z nich niečo vyplatíme. Veď tomu by veril len blázon. Vy chcete od ľudí, ktorí majú svoje úspory, áno, zhodnocujú sa raz viac, raz menej, aby ich dali vám, politikom, ktorí ich nikde neodložia, ich minú. Možno na nové autá pre vládu. Ktovie? Pre policajného prezidenta. Ktovie? S tým, že mu sľubujete, že o niekoľko desiatok rokov možno z nich niečo uvidí a možno teda aj nie, práve preto, že ide o pyramídovú hru. Toto ja považujem za veľmi nebezpečné. Vládna koalícia sa rozhodla, že všetkých ľudí, ktorí majú pod štyridsaťpäť rokov odpíše. Nebude im venovať žiadnu pozornosť, pretože vie, že keď táto generácia, mladá a stredná generácia dovŕši dôchodkový vek, vtedy už táto vládna koalícia na Slovensku nebude a vy potrebujete ich peniaze dnes a teraz na svoje vízie o „sociálnej spravodlivosti“. To si myslím, že je nebezpečné. Predvčerom sme rokovali o novele zákona o vyvlastňovaní a mimoriadnych opatreniach pri diaľniciach, kde tiež prichádzate s návrhom, aby mohla vláda rozumne rozhodnúť, aké je lepšie využitie pre niekoho dom, záhradu, pole, aby na ňom mohla prísť stavať a valcovať s buldozérmi. Ja si myslím, že na týchto dvoch zákonoch sa prejavuje naša odlišnosť v myslení. Vy hovoríte, že múdra je vláda a že lepšie rozhodne o úsporách občanov, že lepšie rozhodne o ich dôchodkoch, že lepšie rozhodne o ich domoch, o ich záhradách, o ich poliach ako jednotlivec. Ja osobne si myslím, že je lepšie veriť občanovi, jednotlivcovi, aby sám rozhodoval, ako si bude sporiť na dôchodok, aký ho bude mať, aby sám rozhodoval, aké je rozumné určenie, ako bude využívať svoj dom, svoju záhradu, svoje pole, áno, určite lepšie, ako keď príde vláda, pán poslanec Pelegrini, s diplomom od nejakého štátneho úradníka a povie, zajtra sem prídu buldozéri a bez vyvlastnenia, je to veľmi smutné, a bez vyvlastnenia, bez rozhodnutia o vyvlastnení príde používať cudzí pozemok. (Hlasy v pléne.) Myslím si, že tieto dva zákony preukazujú úplne zjavnú odlišnosť prístupu k našim občanom. Vy im neveríte, vy veríte len sebe a pýche svojho rozumu, my veríme našim občanom. Tento návrh novely zákona ohrozuje dôchodky mladej a strednej generácie, ohrozuje ich v čase, keď už pri vláde nebudete. Je to zákon, ktorý odpisuje možno jednu polovicu ekonomicky činného obyvateľstva v prospech vašich okamžitých populistických zámerov a cieľov. Preto ho považujem za neprijateľný, preto ho považujem za zákon, ktorý poškodzuje celú jednu generáciu našich občanov, a preto budem hlasovať proti tomuto návrhu zákona a pevne verím, že nás bude v hlasovaní čo najviac. Ďakujem, pani predsedajúca.